Gemeenskap staan saam om fudge-oom te helpFoto: nasieinspirasie.blogspot.com Die gemeenskap van Montana, in die noorde van Pretoria, het gewys dat mense nog omgee vir hul naaste. Oom Willie Smit, beter bekend as “die fudge-oom”, wat die afgelope 11 jaar op die hoek van Sefako Makgatho- (Zambezi-) en Enkeldoornstraat staan en fudge verkoop het, het baie mense laat wonder toe hy op ŉ dag nie meer op sy gewone plek staan nie. Ian de Jager, mede-eienaar van AdSpark, ŉ advertensiemaatskappy, het op ŉ Facebook-groep gesien baie mense vra waar oom Willie is. Hy het navrae begin doen en gehoor dat oom Willie al jare lank ŉ stryd met Parkinson-sieke het, en dat hy nie meer gesond genoeg is om langs die pad te staan en fudge verkoop nie. Ian het toe besluit om ŉ advertensie te ontwerp sodat mense steeds vir oom Willie sal onthou en ondersteun. “Ek weet self hoe dit voel om werkloos te wees, en die mense van Montana het oom Willie baie goed ondersteun omdat hulle hom ken en dit sy enigste inkomste is.” Ian sê hy probeer elke Dinsdag en Donderdag die advertensie op Facebook versprei sodat mense op dié manier bestellings vir fudge kan plaas. Nog ŉ weldoener, Koekoes Vorster (54), wat in dieselfde kompleks as oom Willie bly, het besluit om alle bestellings en administrasie te hanteer, aangesien oom Willie sukkel om te praat. “As iemand hom bel, kan hy nie eintlik met hulle gesels nie.” Koekoes meen sy doen dit omdat oom Willie nie langs die pad staan en bedel nie, maar probeer om iets te doen. “Hy sukkel, maar hy is bereid om homself te help. En vir ŉ ou wat bereid is om homself te help, het ’n mens altyd ŉ oop hand.” Koekoes sê hy is nie lui om te werk nie, en as sy vir hom ŉ bestelling gee, spring hy dadelik aan die werk. Oom Willie werk nou van die huis af, maar dit gaan in die omstandighede goed met hom. Hy maak steeds self sy fudge en volgens Koekoes gebruik hy net die beste bestanddele.